					                    ANUNŢ

	Prin Hotărârea nr. 1581/02.07.2026, Secția pentru judecători a  Consiliului Superior al Magistraturii a aprobat organizarea, cu sprijinul Institutului Naţional al Magistraturii, la București, în perioada iulie – noiembrie 2026, a concursului sau examenului pentru numirea judecătorilor în funcția de președinte la curțile de apel, tribunale, tribunale specializate, judecătorii și instanțele militare,  în condițiile art. 150 alin. (1) din Legea nr. 303/2022 privind statutul judecătorilor și procurorilor, cu modificările şi completările ulterioare, precum și ale Regulamentului privind numirea în funcții de conducere a judecătorilor, aprobat prin Hotărârea Secției pentru judecători a Consiliului Superior al Magistraturii nr. 266/2023.
	Concursul sau examenul se organizează pentru ocuparea unui număr de 155 de funcții de președinte vacante sau care urmează a se vacanta până la data de 09.01.2027, inclusiv, la curțile de apel, tribunale, tribunale specializate, judecătorii și instanțele militare.

Candidații se pot înscrie la concurs sau examen până la data de 21.07.2026, inclusiv, conform calendarului de desfășurare a concursului/examenului aprobat.
Înscrierea la concurs se realizează online, prin intermediul platformei informatice puse la dispoziție de Consiliului Superior al Magistraturii. În acest sens se accesează aplicația CSMApp, disponibilă la adresa https://csmapp.csm1909.ro. 
Pentru orice dificultăți tehnice întâmpinate se va contacta departamentul IT din cadrul Consiliului Superior al Magistraturii sau se va trimite e-mail la adresa de poștă electronică helpdesk@csm1909.ro.
Cererile de înscriere vor fi însoțite de declarațiile prevăzute de art. 150 alin. (5) din Legea nr. 303/2022 și de art. 4 alin. (6) din Regulament, avându-se în vedere şi Decizia Curţii Constituționale nr. 203/08.04.2025, publicată în Monitorul Oficial nr. 611/30.06.2025, de curriculum vitae, de copia actului de identitate și de documentele considerate relevante de către candidați.

Proiectele referitoare la exercitarea atribuțiilor specifice funcțiilor de conducere se depun atât online, prin intermediul platformei informatice dedicate puse la dispoziție de Consiliul Superior al Magistraturii, cât și la Institutul Național al Magistraturii, pe suport de hârtie, precum şi în format electronic, pe suport specific (Stick USB), până la data de 10.08.2026, inclusiv. Proiectele transmise prin intermediul serviciilor poştale sau de curierat vor purta pe plic data expediţiei.  

	Concursul se va desfășura după următorul program:
· 29-30 august 2026 – testarea psihologică – test scris, prin care se evaluează inclusiv capacitatea candidatului de a lua decizii şi de a-şi asuma răspunderea, precum şi rezistenţa la stres;  
· 31 august-06 septembrie 2026 – testarea psihologică – interviu, prin care se evaluează inclusiv capacitatea candidatului de a lua decizii şi de a-şi asuma răspunderea, precum şi rezistenţa la stres;  
· 19-27 septembrie 2026 – susținerea proiectului referitor la exercitarea atribuțiilor specifice funcțiilor de conducere;
· 17 octombrie 2026  – susținerea testării scrise privind managementul, comunicarea și resursele umane.

Calendarul detaliat aprobat va putea suferi modificări în funcție de numărul candidaților judecători înscriși la concurs sau de alte motive obiective.

Calendarul de concurs, funcțiile de conducere de la instanțele judecătorești scoase la concurs, tematica și bibliografia de concurs, cererea de înscriere tip (utilizabilă doar în ipoteza imposibilităţii obiective de înscriere în aplicaţia de concurs), precum și instrucțiunile de înscriere în aplicația de concurs sunt anexate prezentului anunț.




